OpenLLM-France/wikimedia huggingface dataset:
# Ar Bugel hac e Vam.

| ◄ An Doue Mercur hac ar C’halve. | Ar Bugel hac e Vam. | An Den gant e ziou Vroeg.  ► |
FABL 82.
Ar Bugel hac e Vam.
Eur bugel deus a eur scolach
Leor e gamallat a laeras.
D’e vam e cassas anezàn :
En qemer joaus digantàn,
Hep ma laras deàn netra,
Na scandalat, na chatia.
Abars eur pennat goude-ze,
E laeras eur vantel arre,
Ha d’e vam e bea casset
Voe agreaploc’h d’he zouet.
Cepanant arruout eure,
Pa ne voa den en gourdrouze,
Ar viç milliget a grescqas
Dre ma teu en oad voas-eus-voas.
Er fin o vont qeit gant e c’his,
E coe entre dorn ar justiç.
E broces a voe dezàn gred,
E zeposition clevet,
Hac abars ma voa fin d’an dro
E voe condaonet d’ar maro.
Pa voa o vont d’ar supplisso
E voel e vam gant e c’hlemo
O tont d’e heuil, hac e pede
Offisser ar justiç neuse
D’e lezel, en devoa desir
Laret d’e vam daou pe dri gir.
Evel pa en dije c’hoanteed
Laret dei eun dra en secret,
E c’heno d’e scouarn applica,
Gant e zent e teu d’e zroc’ha.
E vam gant ar boan a zante
A ro mallos hac a grie.
Ar re pere voa eus e gas,
O voelet, en blamme èn bras ;
Non pas evit e laeronci,
Abalamour ma voa den cri
Dre eur grueldet qen infam
Gred gantàn en andret e vam.
Autrone, ne ved qet zoezet,
En deveus neuse lavaret,
Da vea e scouarn troc’het
D’an hini am leqeez er bed,
Rac hi eo a so caus ive
Ma lemer ac’hanon hirie.
Ma vije bet deut d’am pilat
Pa laeren leor ma c’hamallat,
Aon am bije bed qemeret
Na netra qen n’em boa laeret ;
Ne voan qet breman o vervel
Er fesson mezus ha cruël.
# Ar Bultur.

| ◄ An Azen, ar C’hog hac al Leön. | Ar Bultur. | Al Leön hac al Louarn.  ► |
* Ar vultur a re ar seblant
* Evit disquel en devoa c’hoant
* D’en em rejouissa gant æz
* En de deus e c’hiniveles ;
* Hac e pedas al lapoucet
* Da zont davitan d’ar bancqet.
* Ha qazi oll en em gavet,
* Excelant e voent recevet.
* Laouen ha zeder a vizach,
* Gant eur joa ha vajeste vras ;
* Mæs evel ma voaint antreet
* E voent oll gantàn depechet.
* Sans moral.
* Qement hini a gauje brao
* Nen deint qet mignon atao
* Dar re ma tisquel ho c’halon :
* Dindan ar mel e man’r poezon.
# Ar Brezoneg a zo divarvel

E Breiz-Izel e zeuz tud digalon ha treitour evel Judaz, pere o deuz gwerzet o c’horf hag o ene d’ar Gall miliget, enebour touet hor Bro ger. Ia stank int memez en hon touez ar seurt tud-se : koulz koueriadet diwar ar meaz, evel bourc’hizien kofou-teo deuz ar c’heariou.
Gwelet a rer bemdez en dro deomp tud, eaz da douella, o trei gant an enebour, abalamour ma z’eo ar gostezen grenva ; ar seurt tud-se eo ar c’hrenerien. Da zeiz eur voterez, e verzont ho c’honstianz evit eur banne gwin-ardant ; ne zellont ket e pe du trei, nemed o devezo da eva leiz o c’horf. Kerkoulz e roïnt ho mouez da vrassa enebour o bro, ne glask nemed he diskara e mod pe vod, eged da eun den eün ha leal a glask he difen a enep eun toullad lakipoted o deuz diskleriet brezel a varo da Vreiz-Izel ha d’he iez.
Evel a ouzoc’h, gouarnamant Bro-C’hall a zo etre daouarn eur seurt tud hanvet Framasoned. Ar Framasoned a zo en em voded assemblez evit diskar kement tra vad a zo er bed ha da genta tout ar Relijion. Gouzout mad a reont ne deuint a-benn deuz ho mennoziou fallakr en hor bro vian-ni, keit ma chomo an dud da gozeal en ho iez brezonek.
Gant ar Brezonek eo deut ar feiz ; Gant ar Gallek e z’aï a Vreiz,
hervez lavar gwirion ar barz. Ar Gallaoued er c’hoar ervad ha setu perak en em gemeront da genta euz hor iez.
Mez ni, barzed, a zo oc’h ober ar ged hag a iouc’ho ; Harz ar bleiz ? d’ar C’hallaoued. Evid beza krenvoc’h da stourm euz an enebour, e rankomp ive dihuna hor c’henvroïz, kennerza ho c’halonou da vont d’ar brezel, da zifen ho iez, rag evel ma lavar ar barz brudet Milin :
Ar Brezonek, ma ve trec’het Ouspen ar vez e ve pec’het.
Klevet e meuz bet tud, mignoned d’ar brezonek ha difennourien ho bro, war ho meno, o lavaret « Ar brezonek a zo echu ganthan ; e-ma war he dremenvan… n’en deuz mui nemed eun nebeut bloaveziou da veva. Guelet a rit ar vourc’hizien er c’heariou : ne gaozeont mui e brezonek ; al labourerien memez a zispriz anezhan ; ar vugale n’o deuz klevet hano anezhan morse. En eur ger ; n’euz mui nemed unan bennak er gouesfe difazi ».
Gwir eo, er c’heariou hor iez a zo dilezet gant eun nebeut kofou-teo o deuz mez euz her c’hlevet. Ar varzed o difazio abenn eun nebeut bloaveziou. Araok kaozeal en doare-ze, an dud a rafe gwelloc’h lenn eun tammik al levriou brezonek a rer en amzer hirio hag e velfent n’eo ket hor iez ken toc’hor m’o deuz c’hoant d’her lakaat. Gwelet a rafent dreizho e ma hor brezonek-ni en eur stad dishenvel deuz ar brezonek koz hag e ma eat pell war hent ar gwellaat.
Pa velomp barzed kalonek evel Taldir, Abalor, Klaoda, ar skrivanier brudet deuz Bro Leon, ha kant all o tifen hor iez, e c’heller lavaret heb kaout aon d’en em fazia : Ar Brezonek n’hell ket mervel ; ar Brezonek a zo divarvel !
J.-P. AR BRAZ.
# Ar Bugel Koar (Duhamel)

Oberennoù damheñvel pe handelvoù all zo ivez, gwelout Ar bugel koar.
| ◄ Sant-Juluan | Ar Bugel Koar | Yannig Skolan ► |
* Na mar karje Landregeriz
* Alc’houeza kloz dor o iliz,
* Ne vije ket eur bugel koar
* Bet badezet ouz skeud al loar.
TRADUCTION. — Si eussent voulu les Trégorrois — Fermer à clef la porte de leur église, — Un enfant de cire n’y aurait pas — Eté baptisé au clair de la lune.
Chanté par Maryvonne Bouillonnec, Tréguier.
Chanté par Menguy et Léon, Carhaix.
# Ar Bugelig hag e vam

| ◄ Brediaheu vihan | Ar Bugelig hag e vam | Er Hroèdurig hag é vam ► |
AR BUGELIG HAG E VAM
An intanvez ’lak he mabig Klenk ’bars e gavel, kousket mig ; A gempen ’neañ gant preder, A ra d’eañ eur pok tener,
Ha skwis gant he dervez labour En em ro d’an hun flourik-flour, Heb ankoaat he zam peden ’Vel ma tere ous pep kristen.
Antronos veure ’tivunas P’edo an de arri goall-vras ; He zell kentañ ’vit he bugel… Siouas ! ’mañ ken en e gavel !
— Doue, ma mab ! — a laras hi Hanter vouget gant anken kri ; Hanter vouget gant anken kri, Ha furcha pep korn eus an ti ;
’Oa ket eno ! ’oa ket er porz, ’Oa ket kennebeut el lïorz ; Setu hi gant youc’hadennou O klask Yannig dre ar parkou.
E kichen eur puns don e wel Botou koad bihan he bugel ; Hennez oa d’ei eun taul glac’har, Ken a gouez semplet d’an douar…
P’eo dizemplet, er memes lec’h, Emañ Yannig en he divrec’h, Dour ’n e zaoulagad liv an ne, ’Vel war glizin gliz ar beure.
Ha hi raktal o taoulina : — Ma Doue, m’ho trugareka ! Ma Doue, m’ho trugareka ! — Ne c’hell laret ken, gant ar joa.
Ar vam a gomze evelhen D’he mab chouchet en he barlen — Lavar d’iñ eta, ma Yannig, Petra zo c’hoarvet d’it, paourig.
— Ato, mammig, ’hoñ ’n em gavet ’Bars ma c’havel goall inouet ; Ha me sevel da bourmeni Hep trouz, gant aon d’as tivuni.
A-us d’am fenn eun heol skedus, Kan an evned tro-dro, joaüs, Me rede ’mesk yeod ar prajou O kuntuilh ar c’haera bleuniou.
Serret eur strollad brav am oa Pa oen arri ’tal ar puns-ma ; Ha me war ar vardel krapet, Ha stouï ebars da zellet ;
Gant plijadur ’welis ebarz Eur bugel koant ’ræ d’iñ mousc’hoarz ; Ha me gant ma dorn hen galve Da zont da c’hoari ganiñ-me ;
Heñ, avat, ’wignas d’iñ ’vijen Arri mat gantañ ’n e gichen ; Hag ’oan prestik d’ober al lam, Pa glevis ’vel da vouez, ma mam ;
Da vouez o c’harmet em c’halon : « Doue, ma mab ! » Neuze ’m oe aon ; Diouz ma dorn ’koueas ma bleunio War ar pautr, ’welis ken eno ;
Ha me tec’hel d’as kaout, timad, Hep sonch zoken d’am botou koad ! Pa oan ’tal ar grec’hien o vont, Me dro ma fenn, m’es kwel ahont
E kichen ar puns o kousket ; Ha me dont endro d’as kavet ; D’as tivuni, sailhat ’n es koug… Mam, lar d’iñ : ha me zo bet droug ?
— N’oñ ket ’vit da c’hourdrous, Yann gez, Daoust ma ’teus gret diñ kals enkrez ! Hep bezañ drouk, ne oas ket fur Ankoat n’out ’met eur c’hrouadur,
Ankoat n’out ’met eur c’hrouadur, Eur pautrig dilu, a dra zur, ’Vitañ da gerzet hep lïam, ’N eus ezom meur ali e vam !
Pautr ar puns, ’zonjés ’oa pidi Anout da vont traou da c’hoari, N’oa man nemet da skeud treitour An ije da veuzet en dour !
Dre c’hras Doue, ma mouez dister Zo deut bet’ ennout abret-kaer D’as terc’hel war vord an isfont… O sonjal e skrijañ gant spont.
Doue, ma mab ! Kement gwech all E vi war-nez ober tra fall, Ra deuy arre da zon ennoud Giriou da vam gæs en hirvoud !… —
# Ar Brezounek atao !

| ◄ Bleun nevez | Ar Brezounek atao ! | Tristidigez ha Ged vad ► |
D’an A. Mouelic, Mestr-skol.
* Breiziz zo bet a-viskoaz goazed prount ha nerzuz,
* Ha pa redont d’an emgann int peulvaned spountuz ;
* Outho netra n’hell herzel, treac’h a renkont beza :
* Ho feiz, ho hardiziegez a ra d’an oll krena.
* Breiziz a zalc’h d’ho giziou gand eun doujans meuluz ;
* Mont a reont d’ar pardoniou ha d’ar foariou trouzuz,
* D’an eureujou, d’ar festou, oc’h son ar biniou ;
* Ho dillajou a viront, ho yez, hag ho gwerziou.
* Eun arouez a ziskouez kaleter ar Breizad,
* Ha pegement eo nerzuz ar ouenn en he Vroad :
* Ar Brezounek zo karet, hirio evel gwechall,
* A zo komzet en despet da gasouni tud dall.
* Alo, harzit ho kwalac’h, ô tud diskiantet,
* Ar gounid n’ho po morse ; Breiziz na nac’hint ket,
* Na nac’hint ket ho zadou, nag ho giziou santel ;
* Ar Brezounek vo komzet ; d’hor bro ni vo fidel.
* O santez Anna Wened,
* Mamm goz ar Vretoned,
* M’ho ped, mirit Breiz-Izel,
* Warn’hi taolit eur zell.
* Dalc’hit stard en hon touez
* D’hor yez gwir garantez,
* Ma karimp bro ha Doue
* Epad hon oll vue.
# Ar Bugel Lec’hiet

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Ar bugel laec’hiet (1846)
* Ar bugel laec’hiet (1867)
* Ar bugel laec’hiet (1883)
# Ar Bugel hac al Laër.

| ◄ An Den avaritius hac an Den avius. | Ar Bugel hac al Laër. | Al Leön hac ar C’haor.  ► |
FABL 102.
Ar Bugel hac ar Laër
Eur bugel a voele dourec
En qichen eur punç azeet.
Eul laer enno a arruas,
Diontàn’r sujet a c’houllas.
O ! reson am eus, emezàn,
Rag certen avoalc’h a gollan
Ma fod a voa demeus a aour
A so queet aze en dour :
Ar gorden a so bet torret
Hac e dapout ne allan qet.
Al laer, qement-se pa glevas,
E zillat buan a daulas :
Er punç ractal eo disqennet ;
Partout ennàn en deus fouillet.
O voelet collet e amzer,
E teu d’an ec’h en eun toll ber.
Pa arruas, voe soezet :
Rob na bugel ne voa chomet,
Rac gantàn, certen, e voa êd
Hac ar blazen gollo lezet.
Sans moral.
Lies a vech e tap e fall
Neb a gustum trompla re-all.
# Ar Brezounek

| ◄ Breiz, Brezounek ha Feiz | Ar Brezounek (Kenta priz e Gwengamp, 1900) | Bleun nevez ► |
D’am Skolerien.
* O Brezounek va yez, o yez meurbed karet,
* Eat ken doun em c’haloun, ha ken stard em spered,
* E peleac’h e kavin komzou avoalac’h c’hoek
* Evit ho meuli, Brezounek !
* Eur yez a zo labour tenn ha paduz eur ouenn,
* 0ll ho deuz kalz poaniet d’he ober da viken ;
* Bez’ ez eo a eur bobl eur gwir grouidigez
* Great ouz he henvelidigez.
* Bez ez eo al leor beo e pini d’euz laket
* Istor he zonj skrivet ha d’he lignez fiziet,
* Eur ster vraz burzuduz hag a dreuz an oajou
* Evit mont beteg hon tadou.
* Eur yez eo ’leac’h santel e pini ’n em gaver,
* Ma pokomp, teneret, gand ene hon zud ker,
* A zo maro brudet, brema euz pell amzer,
* Hag a vev dre ho yez ken kaer !
* Pebeuz dudi sonjal : « Va zadou koz gwechall,
* Ama, var douar Breiz, disparti diouz Bro-C’hall,
* A gomze ’r Brezounek evel m’her gran hirio,
* He garie, he veule atao ! »
* Den ebed en hor Breiz na dle, hep bea mezuz,
* Dianaout eo hor yez eul loden talvouduz ;
* Ha siouaz ! pa varvo peb Breizad a gollo
* Kaera pinvidigez he vro.
* Gouzout a reer dre-oll Brezounek hag ar Feiz
* A beb amzer a zo Breur ha C’hoar en hor Breiz !
* Ker gwir eo kement-ma ma na veler eun den
* A garfe unan hep eben.
* Eur brezel kriz meurbed a reer d’ar Brezounek,
* Disprizet, gwall-gaset eo gand tud diaoulek ;
* O veza n’hellont ket dic’hrisienna ar Feiz,
* A glask laza yez koz hor Breiz.
* Tud diskiant ma ’z int, laret ’deuz etrezho :
* « Taolomp an dismegans, taolomp gwel ar maro
* War ar Brezounek-se a garont ’vel ho Feiz,
* Euz an oll galoun zo ’n ho c’hreiz.
* Pa vimp en em gavet da ober dilezel
* Yez koz ar Vretouned, neuze gand an avel,
* Ni velo ho feiz krenv ’vont kuit a nebeudou,
* Evel kiziou mad ho zadou !… »
* Setu aze, Breiziz, ho zonj, ho c’hoantegez ;
* Ha fellout rafe d’eoc’h, dre ho leziregez,
* Rei skoazel d’an dud fall, trei kein d’ho Prezounek,
* War zigarez deski ’r gallek ?
* En ho sav, Bretouned, Breiziz pennou kalet !
* Laromp a bouez hor penn : « Ar Brezounek bevet !
* Ni he gomzo bepred beteg heur hor maro…
* Bevet ar Brezounek atao !…
* O ia, dal’homp d’hor yez, evel d’hor mell penn-baz !
* Ra zeui ar vistri-skol, dreist peb tra war ar meaz,
* Da zeski d’ar baotred, d’ar merc’hed, ar gallek,
* Mez bepred dre ar Brezounek.
* Alo, bugale Breiz, hag a zo desket mad,
* Er c’heariou, en dachen, er foar hag er marc’had,
* Na ruziet ket a vez o komz ar Brezounek,
* Diskouezit ez oc’h kalounek !
* Dalc’hit sonj mad atao ez eo ar Brezounek
* Eur yez evel eun all, eun tenzor talvoudek,
* Deuet a-dreuz kantvejou, roet d’eomp gand hon tadou,
* Vel ar c’haera euz ho madou !
# A greis hou joé ha gloër

| ◄ O ni zou hoah ar en doar | A greis hou joé ha gloër | Plég, ô m’inean, d’er fé ► |
* A greis hou joé ha gloër,
* Ol Sænt, laret d’emb-ni,
* Eit pris a hou victoër
* Péh bonheur e hoès-hui ?
* Hur bonheur zou hemb par
* Ha n’hellér quet larèt
* Péh honheur e brepar
* Hun Doué d’é amièd.
* Mar dé quen admirabl
* Hou ponheur dirac Doué,
* Discoeit mar d’oh capabl
* Lod a hou lehuiné.
* Biscoah nitra hanval
* Lagad n’en dès gùélet,
* Biscoah nitra ingal
* Scoharn n’en dès cleuet.
* Laret ahoel péh gloër
* En dès hou vertuyeu,
* Ma n’hellet larèt sclær
* Petra-é hou joéieu.
* Hemb droug hag hemb dougeanç
* Gùélét ha cârein Doué
* Adorein é buissanç,
* Chetui hul lehuiné.
* Hui péré guet couraj
* Zou marhuet eid er fé,
* Petra-é hou partaj
* Eid hou fidélité ?
* Ol curunet a hloër
* Arlerh hur bout souffret,
* Ni e gan ol victoër
* Jesus Salvér er bed.
* Hui, doctorèd santel,
* En dès quement gouyet :
* Ar er gloër éternel,
* Hà hui zou hum drompet ?
* N’en dé quet comparabl
* Ol er péh e laremb
* Doh en treu admirabl
* E zisco hun Doué d’emb.
* Hui, hermitèd santel,
* Hag énep d’hou corveu
* Santélemant cruel,
* Petra-é hou joéieu ?
* E léh hun ol misér
* Hag hur pénigenneu,
* Ur mor a joé tinér
* E hoalh hur haloneu.
* Hui, gùérhiésèd santel,
* Ha pur dirac Jesus,
* Goudé bout bet fidel
* Hà hui e zou eurus ?
* Ni zou rac ma omb pur
* Er ré dostan de Zoué,
* Hag én hur pligeadur
* E huél é vajesté,
* Hui péré èl Lazar
* E zou bet rebutet
* Étal dor en avar,
* Hàg hou nan zou torret ?
* É omb bamdé doh taul
* Hun Doué, Crouéour er bed ;
* En avar én un taul
* En ihuern zou couéhet.
* Hui péré guet glahar
* E ouilas er péhèd,
* Hà chanjet-é hou tar
* Én ur gùir eurustèd ?
* Guet un dorn charitabl
* Hun dareu zou séhet,
* Hag én ur joé dalhabl
* Hun anquin zou changet.
* Mæs, péguehet amzér
* É padou hou joéieu ?
* Hàg ean ou mesurér
* Doh ma oé hou poénieu ?
* Bèr-é bet hur souffranç,
* Rac Doué memb ou berré ;
* Mæs eid hur recompanç
* Jamæs fin n’hi devé.
* Er péh em discomfort,
* Ne huélan meit dangér,
* Henteu zou a hep sort
* Ha péhani quemér ?
* Mar dé hou chonge arriw
* Ér joéieu éternel,
* D’hou corv étré ma viw
* Groeit hemb arsàu brézel.
* Mæs ni e gav diæz
* Castiein hur horveu ;
* Tinér-ind doh er gloès,
* Ind e scùéh ér poénieu.
* Mar douget rai er boén
* E andur hou corveu,
* Sellet doh en termén
* Hou cassou d’er joéieu.
* Recueil Pourchasse.
# A lein en nean, ô Mari

| ◄ Me gleu ur voéh douç ha tinér | A lein en nean, ô Mari | Mari, hur Mam carantéus ► |
* A lein en nean, ô Mari,
* Cheleuet hur pedenneu ;
* Queméret, ni hou supli,
* Eid ou goarn hur haloneu :
* Hun desir, Gùérhiès santel,
* Zou quêrhèt ar hou paseu,
* Ha bet er marw bout fidel
* Avel oh d’hur promesseu.
* Deustou ma oh ar un trôn,
* Er haërran arlerh trôn Doué,
* Ha ma touguet ur gourôn
* Splann èl en hiaul de greisté,
* Hou calon, Mam charitabl,
* En dès ur sèl truhéus,
* Eid omb tud quer miserabl
* Én ur vro disconfortus.
* Sellet : a boén, a visér
* A bep-tu é omb gronnet ;
* Perpet é omb én dangér,
* Ér boén hag ér spont perpet :
* Péh ur vuhé miserabl
* E stleigeamb-ni bet er bé !
* Ar-n-amb, ô Mam charitabl,
* Taulet ur sèl a druhé.
* Na tristet un héritaj
* En dès hun tad maleurus
* Lausquet guet-n-emb eit partaj
* Pad ur vuhé anquinus !
* Èl queih devèd miserabl,
* Esposet-omb d’er bleidi :
* Hui-é, ô Mam charitabl,
* Hur retiranç, hun abri.
* Dilausquet-omb ar en doar
* Avel peur orfelinèd ;
* Hur bihuanç e zou hun dar,
* Avel queih tud forbannet :
* Queméret, Mam charitabl,
* Queméret eit bugalé
* Ni peurion quer miserabl,
* Divroet, lan a dristé.
* Sellet : én ur vro barbar,
* É creis hun anemisèd,
* É omb taulet ar en doar,
* Queih tud gannet ér péhèd !
* Hur halon lan a hlahar
* Ne houér mui meit huannadein :
* Hur guéneu é bro Cédar
* E zou mud aveit cannein.
* Dal-omb : ah ! reit-t’emb sclerdér
* Aveit condui hur paseu ;
* Hur halon zou hemb tuêmdér,
* Hemb grèd eid hun devérieu :
* Goulennet, Mam charitabl,
* Eid omb tan a garanté :
* N’en dès bonheur véritabl
* Nameit é cârein hun Doué.
* Hun deulegad e hum sàu
* Trema hur Mam truhéus ;
* Rac goan-omb, ni en hanàu,
* Hun anemis zou nerhus ;
* Mæs astennet d’emh hou torn
* Hag é vehemb goarantet ;
* Hui e forçou de retorn
* Én ihuern Satan spontet.
* M. Le Joubioux.
# A Vonheur er Beurision

| ◄ Ag en aboeissance | A Vonheur er Beurision | Ag er Beuranté volantér ► |
ME gonsidér guet pligeadur, Guirhiés santel, er peah parfæt-zé a béhani é jouïs hou ç’inean ér marchaussi a Vethléem, é péhani é laquet Jesus ér bed.
Hui a gonservas er peah-cé, deustou ma oh bet refuset guet disprisance é Bethléem, a p’hou poai goulennet logein énou.
Rouannés en Ælet a uél guet joé tro-ha-tro dehi bugulion peur. Mam er mæstre ag en ol amzérieu hum blige doh hum wélet én ur marchaussi, exposet d’en amzér rustan ag er blai.
Hui a oai coutantoh mil gùéh ér marchaussi-zé, eit ne oai er-ré pinhuic a Vethléem ér stad a brospérité é péhani é vihuent.
Disquet a vazé, me mab, er bihan a gas a zeliet gobér ag er madeu ag en doar ; ha mar doh dibourvé a nehai, disquet estimein hou stad.
Er beurision, én effet, a ind a éel hum sellet èl tud malheurus a pe chongeant penaus en dès vennet Jesus ma vezai bet peur é vam ; penaus n’en dès bet ean-memb én é gannedigueah, aveit cavel, meit ur hreu, ha hoah unan ag er-ré peurran ; penaus n’en deoai quet, durant é vuhé, ul leh de lacat é bèn de repos ; ha penaus, én ur verhuel, n’en deoai aveit gulé meit ur groéz ?
N’en dès quet choéget é Apostolet é mesq er-ré pinhuic hac er-ré abil ; mæs é mesq er-ré peur hac en dut hemb abiltæt.
D’er beurision-é spécialemant é ma deit d’annoncein é Aviel ; hac ean ou hâr beta laret é sellou er péh a rér aveit-ai èl pe vehai groeit dehou ean-memb.
Er-ré pinhuic a zispris er-ré peur ; mæs er memb Doué péhani a lar : Malheur deoh pinhuic, a gouvi er-ré peur d’é vanquet.
Eurus, a lar Jesus, er-ré a zou peur a speret, car ranteleah en nean a appartén dehai ! Er honzeu-zé a sel er beurision péré a gâr ou feuranté, hac ehué er-ré pinhuic péré n’en dint quet staguet doh ou madeu.
Er beurision a zeliehai enta sellet ou stad, non pas èl ur stad izel ha disprisable èl m’er sel er bed ; mæs èl ur stad ihuel ha glorius, èl m’en disco demb en Aviel.
N’en dès peur erbet, p’en devehai er fé ha ma hé honsultehai, a vennehai changein é stad doh stad er-ré pinhuic hac er-ré eurus ag er bed.
De betra é chervige en dout chairret madeu bras durant er vuhé ; én ær ag er marhue n’ou hassehemb quet guenemb.
En ær ag er marhue, a ol er madeu ne chom meit er vertu hac er stad a ziovér a fournis calz a occasioneu de bratiquein er vertu.
En dén pinhuic a béhani é conze deoh en Aviel a oai bet taulet én ihuern, ha Lazar, en deoai dispriset, a oai bet douguet arlerh é varhue, dré zorn en Ælet, de gompagnoneah Abraham.
É tet a zisquein deign, Guirhiés santel, é ma gùel er beuranté aveit er madeu. Groeit ma cârein, én amzér de zonnet, er madeu ag en nean, ha n’em bou meit un disprisance santel aveit er-ré ag en doar.
# A-vreman betek ar maro

Oberennoù damheñvel pe handelvoù all zo ivez, gwelout Euz a vreman.
| ◄ Adoromp holl e Sakramant an Aoter | A-vreman betek ar maro | Meulomp holl da viken ► |
* A-vreman betek ar maro
* meulomp Jezuz hag e ano
* Ra vo karet e peb amzer
* Hag adoret war an aoter
* D’ar bobl ’zo aman, ma Salver,
* O kana dirak hoc’h Aoter,
* Teurvezit rei, gant ho pennoz,
* Nerz d’ho servija deiz ha noz.
* Enor d’an Tad ha d’ar Spered
* Dre-holl, dalc’hmat, evel m’eo dleet :
* Ha da Jezuz-Krist, hon Salver,
* Er Sakramant eus an Aoter.
# A houdé m’en dès hur Salvér

| ◄ En Apostolèd é tristé | A houdé m’en dès hur Salvér | Doué, gùir gourôn er Vartirèd ► |
* A houdé m’en dès hur Salvér
* Scùillet é hoaid ar er Halvér,
* Calz a dud eit Salvér er bed,
* En dès ehué scùillet ou goaid.
* Er groéz n’en dé quet mui méhus
* Arlerh m’hi dès douguet Jesus ;
* Ur gloër é merhuel eid un Doué
* En dès eid omb reit é vuhé.
* Er chonj-cé e zoug hur Martir
* De zispris en hoarn hag en dir ;
* Crihueit dré-z-oh, ô me Salvér,
* Ean e gombat aveit hou cloër.
* A pe daul ur sèl ar en nean,
* Dré garanté doh é inean,
* N’en dès quin hoant meit de verhuel
* Eit monnèt d’et joé éternel.
* É hunan-gaër ean e zalh pen
* Doh bréh counaret ur vanden ;
* Ha tourmantet é peb fæçon,
* Ean e scùéh memb e vaurreàuion.
* Groeit ma quemérehemb ol scùir,
* O Jesus, ar nerh hon martir,
* Ha ma andurehemb ehué
* Hur poénieu guet ér vrassan joé.
* Mab uniq en Tad éternel,
* D’oh querclous èl d’hou Tad santel,
* Avel ehué d’el Sperèd-glan,
* Revou perpet er gloër brassan.
* J. G.
# Ar pros Victimæ Pascali laudes, evit Pasc

| ◄ Oræsonou ar Suliou eus ar C’hoaraïs | Ar pros Victimæ Pascali laudes, evit Pasc | Oræsonou ar Suliou varlec’h Pasc ► |
Cantic var ar Pros Victimæ Paschali laudes, pehini a vez canet da voueliou Pasq en oferen hac er brocession, hac a allet ive da gana en bresonec var an ton gallec : Chrétiens, si vous êtes prudents, pe par un ton all.
| D’Ar victim ha d’an oan pascal Ni christenien en general Offromp gant joa ha gant dudi Ur sacrifiç a veuleudi. | Victimæ Paschali laudes Immolent Christiani. |
| An oan-ma en deveus prenet | Agnus redemit |
| oves, Christus innocens Patri Reconciliavit peccatores. | Gant he c’hoad sacr an oll denvet, Pa oe immolet ouz ar groas, O vervelen tourmanchou bras. Jesus-Christ, an oan egarad, Ar bec’herien ouz Doue he Dad En deveus reconciliet, O veza exant a bec’het. |
| Mors et vita duello conflixêre mirando ; Dux vitæ mortuus regnat vivus. | Ar vuez hac ar maro ien So bet an eil enep eben, O combati dre un duel Meurbet admirabl ha cruel. Hoguen Jesus ar guir vuez, Ha a ra deomp beva ivez O veza trec’het ar maro, A ren brema pa’z ê beo. |
| Dic nobis, Maria, Quid vidisti in viâ ? | Pa’z oc’h bet, Mari-Madelen, O clasq corf ho mestr souveren, Livirit deomp-ni, ni ho ped, Petr’hoc’h eus var hoc’h hent guelet ? |
| Sepulcrum Christi viventis, et gloriam vidi resurgentis. | Beza em eus guelet ar bez A Jesus-Christ leun a vuez ; Guelet em eus resuscitet Jesus gant ur c[’h]loar bras meurbet. |
| Angelicos testes, Sudarium et vestes. | Guelet em eus Ælez Doue So bet testou a guement-se, Al lieni hac al lincer So bet vardro corf hor Salver. |
| Surrexit Christus spes mea, præcedet vos in Galilæam. | Ressuscitet en assuranç Eo Jesus-Christ va esperanç, Araoc he zisquibien e tle Mont a dra sur da C’halilee. |
| Scimus Christum surrexisse A mortuis verè : Tu nobis, victor Rex, miserere. | Ni gred eo Jesus-Christ ivez Ressuscitet en guirionez ; Rac-se, roue victorius, Bezit ouzomp trugarezus. Evellen bezet grêt. |
# Ar pried ’vel n’eus ket

Oberennoù damheñvel pe handelvoù all zo ivez, gwelout Ar Pried evel n’eus ket.
| ◄ Ann tiègez mad | Ar pried ’vel n’eus ket | Mates ar person ► |
Me am eus bet eur pried,
 Ma c’hommer,
Me am eus bet eur pried,
Hac a zo ganthan êzet.
 Zevel a ra kent ann de,
Ha ma lèz ’bars ma guele.
 Luskellad ra ar bugel,
Hac hen lac, en he gawel ;
 C’houeza ’n tan ha troc’ha zoup,
C’hoaz, pa zavan, me ve drouc.
Bannigo zouben al lès
A ra d’in-me aliès ;
 Gwin-ardant en ur weren,
Butun ’n eur dabatieren...
 Na pegement ez eo well
Ar mestr ewit ar mewel ?
 Ar mestr a zoug ar bônet,
Ar mewel a zo kiriec.
 — Na pegement eo gwelloc’h
Al louarn ewit ar broc’h ?
 Ar broc’h a doull ann douar,
Al louarn a dag ar iar!